text: [{"text_idx": "#000008", "text": "Yosefa paa\u0304di mu kifungo, Felo, mulopwe wa Edipito, wa\u0304lotele bilotwa bya\u0304komenwe kushintulula muntu nansha umo. Mwingidi wa Felo umo wa\u0304mulombola\u2019mba, Yosefa ubwanya kukushintulwila bilotwa byobe. Bukidi bonka, Felo wa\u0304ityija Yosefa."}, {"text_idx": "#000009", "text": "Felo wa\u0304mwipangula\u2019mba: \u2018Le ubwanya kushintulula bilotwa byami?\u2019 Yosefa wa\u0304mulondolola\u2019mba: \u2018Mu Edipito musa kwikala byakudya bingi mu myaka isamba-ibidi, kupwa, kukalonda myaka isamba-ibidi ya nzala. Tonga\u2019ko muntu wa tunangu wa kukongakanya byakudya, kutyina bantu bobe bakafwa nzala.\u2019 Felo wa\u0304nena\u2019mba: \u2018Nakutonge\u2019nka abe\u2019ye! Ukekala muntu wa bubidi wa lupusa lukatampe mu Edipito!\u2019 Le Yosefa wa\u0304bwenye namani kushintulula bilotwa bya Felo? Yehova wa\u0304kweshe Yosefa."}, {"text_idx": "#000010", "text": "Mu bula bwa myaka isamba-ibidi, Yosefa wa\u0304kongakenye byakudya mu bibi\u0304ko. Penepo kwaikala nzala pa ntanda yonso, monka mwa\u0304nenene\u2019kyo Yosefa. Bantu ba\u0304di batamba koku ne koku, mwanda wa kwiya kupota byakudya kudi Yosefa. Yakoba, shandya Yosefa, wa\u0304ivwene amba mu Edipito mudi byakudya, wa\u0304tuma bandi bana dikumi bana-balume bakapote\u2019ko byakudya."}, {"text_idx": "#000011", "text": "Bana ba Yakoba ba\u0304endele kudi Yosefa, mwine we\u0304bayukile bukidibukidi. Inoko banababo na Yosefa keba\u0304muyukilepo amba i Yosefa. Ke\u0304bevukwila kwadi, monka mwaa\u0304lotele paa\u0304di ukidi nkasampe. Yosefa wa\u0304sakile bidi kuyuka shi banababo bakidi na mushikwa. Ebiya we\u0304banena\u2019mba: \u2018Banwe\u2019bo mwi batubedibedi. Mukimbanga kuyuka mutamba muzoze wa yetu ntanda.\u2019 Nabo banena\u2019mba: \u2018Mhm! Batwe twi bana 12 ba mu Kenani. Mwanetu umo ke mufwe, mukala nandi ushele na tata.\u2019 Ebiya Yosefa we\u0304banena\u2019mba: \u2018Nkanselelei mwanenu mukala nabya ngitabije byomwanena\u2019byo.\u2019 Penepo ba\u0304kajokela kudi shabo."}, {"text_idx": "#000012", "text": "Byakudya bya kisaka pobya\u0304pwile, Yakoba wa\u0304tuma monka bandi bana ku Edipito. Pano abasela ne mukala wabo Benjemani. Yosefa pa kusaka kutompa banababo, wa\u0304ela kitomeno kyandi kya ndalama mu mufuko wa byakudya wa Benjemani, mwanda wa kulambika banababo amba abaibe kitomeno. Bengidi ba Yosefa pa kutana kitomeno mu mufuko wa Benjemani, banababo ba\u0304fi\u0304twa. Ba\u0304lomba Yosefa ebape mfuto pa kyaba kya Benjemani."}, {"text_idx": "#000013", "text": "Pano Yosefa wayuka\u2019mba banababo ke bashinte. Yosefa ka\u0304bwenyepo monka kwikankamika\u2019ko. Wa\u0304saba kiyoa kadila\u2019mba: \u2018I ami Yosefa mwanenu. Le tata ukidi mu\u0304mi?\u2019 Banababo batulumuka bininge. We\u0304basapwila\u2019mba: \u2018Kemwaki\u0304topekai pa mwanda wa byomwa\u0304unongele. I Leza wantumine kuno mwanda wa kupandija bu\u0304mi bwenu. Endai bukidi mukasele tata mwiye nandi.\u2019"}, {"text_idx": "#000014", "text": "Ba\u0304enda kwabo kukasapwila shabo ino myanda miyampe ne kumuselela ku Edipito. Pa kupwa kwishiya mu bula bwa myaka mivule, pano Yosefa ne shandi abetana monka."}, {"text_idx": "#000026", "text": "Bamwikeulu Abasapula Kubutulwa kwa Yesu"}]